Komission lausuma yhteisön, sen jäsenmaiden ja kolmansien maiden välisistä suhteista lentoliikenteen alalla



Virallinen lehti nro C 069 , 22/03/2003 s. 0003 - 0003



Komission lausuma yhteisön, sen jäsenmaiden ja kolmansien maiden välisistä suhteista lentoliikenteen alalla (2003/C 69/03) 1. Komissio palauttaa mieliin, että Euroopan yhteisöjen tuomioistuimen 5. marraskuuta 2002 niin sanotuissa open skies -asioissa antamat tuomiot eivät vaikuta ainoastaan niihin kahdeksaan Yhdysvaltojen kanssa tehtyyn sopimukseen, joiden tuomioistuin havaitsi olevan yhteisön oikeuden vastaisia, vaan kaikkiin kahdenvälisiin lentoliikennesopimuksiin, joissa Euroopan yhteisön jäsenvaltiot ovat sopimuspuolina. 2. Vastatakseen tuomioistuimen antamiin tuomioihin ja saattaakseen jäsenvaltioiden ja Yhdysvaltojen väliset suhteet yhteisön oikeuden mukaisiksi komissio pyysi välittömästi neuvostoa antamaan valtuudet Yhdysvaltojen kanssa käytäviin yhteisön tason neuvotteluihin uuden EU:n ja Yhdysvaltojen välisen sopimuksen tekemisestä. Komissio vahvistaa tämän pyynnön. 3. Komissio on tämän lisäksi antanut uuden ehdotuksen sekä suosituksen yleisen neuvotteluvaltuuden hyväksymisestä. Yhdessä Yhdysvaltoja koskevan valtuuden kanssa ne muodostavat toimenpidekokonaisuuden, joka luo vankan oikeudellisen kehyksen lentoliikennesopimuksia koskeville käynnissä oleville neuvotteluille, näiden sopimusten täytäntöönpanolle sekä vastuiden asianmukaiselle jakamiselle yhteisön ja sen jäsenvaltioiden kesken. Tällä on erityistä merkitystä yhteisön lentoliikennealalle, sillä kansainvälisten sopimusten hoitamiseen liittyvä jatkuva epävarmuus saattaisi estää kolmansiin maihin suuntautuvan liikenteen kehittämisen. 4. Korjatakseen yhteisön oikeuden rikkomiset muissa kahdenvälisissä sopimuksissa komissio on suositellut neuvostolle, että se antaa yleisen valtuuden yhteisön tason neuvotteluihin kolmansien maiden kanssa. Päätavoitteena on korvata kahdenvälisten sopimusten lausekkeet, jotka antavat kolmansille maille mahdollisuuden harjoittaa syrjintää yhteisön lentoliikenteen harjoittajia kohtaan omistuksen perusteella, mikä rikkoo perustamissopimuksessa määrättyä sijoittautumisvapautta. Komissio katsoo, että tällaisten neuvottelujen aloittaminen ja menestyksellinen loppuunsaattaminen on paras keino saattaa kahdenväliset sopimukset yhteisön oikeuden mukaisiksi. Siksi komissio kehottaa neuvostoa antamaan tällaisen valtuutuksen kiireellisesti. 5. Lisäksi komissio on antanut ehdotuksen asetukseksi jäsenvaltioiden ja kolmansien maiden välisten lentoliikennesopimusten neuvottelu- ja täytäntöönpanomenettelyistä jäsenvaltioiden toimivaltaan kuuluvilla aloilla. Asetuksella luodaan selkeä oikeudellinen kehys, joka takaa, etteivät jäsenvaltiot suosi kahdenvälisissä sopimuksissaan yhtä yhteisön lentoliikenteen harjoittajaa muiden kustannuksella, samalla kun se antaa jäsenvaltioille mahdollisuuden neuvotella myöhemminkin muutoksia tällaisiin sopimuksiin, tämän kuitenkaan rajoittamatta perustamissopimuksesta johtuvia jäsenvaltioiden velvoitteita tai yhteisön toimivaltaa. Komissio pyytää neuvostoa ja Euroopan parlamenttia hyväksymään tämän ehdotuksen mahdollisimman pian. 6. Komissio katsoo, että tämän toimenpidekokonaisuuden kolmen osan lopullista hyväksymistä odotettaessa on tärkeää varmistaa, että jäsenvaltiot noudattavat yhteyksissään ulkomaihin tiettyjä perusperiaatteita, jotta voidaan välttää ristiriidat perustamissopimuksen määräysten ja yhteisön oikeuden vaatimusten kanssa. 7. Perustamissopimuksen 10 artiklan mukaan jäsenvaltioiden on varmistettava perustamissopimuksesta johtuvien velvoitteiden täyttäminen ja helpotettava yhteisön päämäärien toteuttamista. Tästä syystä komissio pyytää jäsenvaltioita järjestämään suhteensa kolmansiin maihin näiden vaatimusten mukaisesti. - Jäsenvaltioiden on tuettava toimillaan yhteisön aloitteita, neuvotteluja, politiikkaa ja tavoitteita. - Jäsenvaltiot eivät saa aloittaa neuvotteluja yhteisön toimivaltaan kuuluvista asioista tai asioista, joista on annettu erityinen valtuus yhteisön tason neuvotteluihin. - Omien kahdenvälisten sopimustensa osalta jäsenvaltioiden on ilmoitettava komissiolle kaikista suunnitelluista kansainvälisistä neuvotteluista ja tällaisten neuvottelujen tuloksesta, jotta komissio voisi seurata ja koordinoida kolmansia maita kohtaan omaksuttuja lähestymistapoja sekä varmistaa yhteisön oikeuden noudattamisen. - Ennen kuin edellä mainittu asetus, jossa määritellään tätä asiaa koskevat yhteisön säännöt, on annettu, jäsenvaltioiden on pyrittävä jakamaan kahdenvälisistä sopimuksistaan johtuvat liikenneoikeudet syrjimättömästi, avoimesti ja viivyttelemättä niiden alueelle sijoittautuneiden yhteisön lentoliikenteen harjoittajien kesken. - Jotta perustamissopimuksen 43 artiklassa määrättyä sijoittautumisoikeutta voitaisiin toteuttaa käytännössä, jäsenvaltioiden on käytettävä kahdenvälisten sopimustensa suomia mahdollisuuksia reittien avaamiseen kolmansiin maihin ja kolmansista maista kaikille niiden alueelle sijoittautuneille yhteisön lentoliikenteen harjoittajille oikeudenmukaiselta ja tasavertaiselta pohjalta, sanotun kuitenkaan rajoittamatta edellä tarkoitetun yleistä neuvotteluvaltuutta koskevan suosituksen soveltamista. 8. Komissio pyytää jäsenvaltioita noudattamaan näitä suuntaviivoja siihen asti, kun neuvotteluvaltuudet hyväksytään ja ehdotettu asetus tulee voimaan, jotta voidaan välttää yhteisön oikeuden rikkominen lentoliikennealalla.